ཆགས་སྡང་གི་ཟུག༵་རྔུ༵་སེམས་ལ་བཏབ་པའི་ལས༵་འཇིག་རྟེན་ཆོས་བརྒྱད་དགག་སྒྲུབ་ལ་གཅིག་ཏུ་གཞོལ་ཏེ་དགྲ་ཟླ་ལ་འཐབ༵་རྩོད༵་འགྲ༵ན་སེམ༵ས་དང་། གཉེན་ཕྱོགས་ལ་ཞེན་སྲེད་ཀྱི་སེམས་བརྟས༵་ཤིང་རྒྱས་པ་ལས་ཚེ་འདིར་ཡང་མནར་ལ། ཕྱི་མར་ཡང་། དེ་ལྟ་བུའི་ཕྲག་དོག་དང་དེས་བསགས་པའི༵་ལས་དང་དེ་དག་གི་ཀུན་སློང་དང་བཅས་པའི་དབང་ལས༵་མྱོང་བ་རྒྱུ་མཐུན་དང་སྐྱེས་བུའི་བྱེད་འབྲས་ནི། གསོ༵ད་གཅོད༵་ཀྱི་སྡུག་བསྔལ་གྱིས་མནར་བའི་ལྷ༵་མིན༵་གྱི་གནས༵་སུ༵་སྐྱེས༵་པ་དེའི་སྐབས་སུ་ཡང་སྨིན་ཏེ། ལྷ་མིན་གྱིས་ལྷ་རྣམས་དང་འགྲན་རྩོད་པའི་ཕྲག་དོག་གིས་ཡིད་གདུངས་པ་སོགས་སྡུག་བསྔལ་བར་འགྱུར་བའོ། །རྣམ་སྨིན་གྱི་འབྲས༵་བུ༵་ཚ་གྲང་གི་དམྱལ༵་བའི༵གནས༵་སུ༵་ལྟུང༵་སྟེ་སྡུག་བསྔལ་མྱོང་བའོ། །གཞན་གྱི་ཟས་ལ་རེ་བའི་བྲན་དང་སེམས་གླེན་པ་ལུས་མདོག་ཉམས་པ་མི་སྡུག་པའི་མིའི་ལུས་ལེན་པར་ཡང་འགྱུར་རོ། །དེ་ལྟར་འདི་དང་ཕྱི་མར་ཉེས་པའི་རྩ་བ་ཡིན་པ་དེ་ལྟ་ན་ཐོག་མའི་སངས༵་རྒྱས༵་ང༵་ཡི༵་གསང་གསུམ་ཡོན་ཏན་གྱི་གཏེར་མཛོད་དམ་པ་ཐུགས་སྨོན༵་ཐམས་ཅད་ཀྱི་སྐྱེལ་སོ། ཐེག་པའི་རྩེ་རྒྱལ་གྱི་ལམ༵་མཆོག་ཉིད་ཀྱི༵་མཐུས། སེམས་ཅན་འགྲན༵་སེམ༵ས་འཐབ༵་རྩོད༵་ཀྱི་ལས་རྣམས་ལ་ངང་གིས་འཇུག་པའི་རྒྱུ་རྩ་གཅིག་པུ་ཕྲག་དོག་དེའི་བག་ཆགས་བརྟས༵་ཤིང་ནུས་སྟོབས་སྨིན་པའི་ཚེ་ཕྲག་དོག་རང་དགར་སྐྱེས་ཏེ་དགྲར༵་འཛི༵ན་གྱི་སེམས་བྱུང་རྒྱལ་དུ་གཏོང་བའང་མི༵་བྱ༵་སྟེ་བྱས་པ་མ་ཡིན། སྤྱི་ལྟར་བཅོས་མའི་ལམ་གྱི་བྱེད་པས་སྤང་བ་ལའང་ལྟོས་པ་མིན་པར། ཕྲག་དོག་རང་གི་གནས་ཚུལ་ཀ་དག་སྤྲོས་བྲལ་ཐིག་ལེ་ཉག་གཅིག་ཏུ་རང༵་སར༵་ཀློད༵་པ་ལས་གཉུག་མའི་ཤེས༵་པ་ཐུགས་རྗེ་རིག་པའི༵་ཡེ་ཤེས་ཀྱི་རང༵་སོ༵་ཟིན༵་པར་གྱུར༵་པ་ཡི་སྒོ་ནས༵་འབད་མེད་ལྷུན་གྲུབ་ཀྱི་ཕྲིན༵་ལས༵་ཐོགས༵་མེད་དུ་མངའ་བའི་བྱ་བ་གྲུབ་པའི་ཡེ༵་ཤེས༵་ཉིད་མངོན་དུ་གྱུར་བར་ཤོག༵་ཅེས་པའོ། ། ལྔ་བ། གཏི་མུག་རྟོག་མེད་ཆོས་དབྱིངས་ཡེ་ཤེས་སུ་གྲོལ་ཚུལ། དྲན་མེད་བཏང་སྙོམས་ཡེངས་པ་དང། །སོགས་ཤོ་ལོ་ཀ་གཉིས་ཀྱིས་བསྟན་ཏེ། མ་རིག་པ་ནི་གཞི་འཁྲུལ་རྟོག་གི་ཆ་འཛིན་པ་དང་གཏི་མུག་ཤེས་རབ་རིག་པ་ལས་ལོག་ཙམ་གྱིས་འཁྲུལ་བར་བཤད་པས། དེ་ལྟ་བུའི་མ་རིག་པ་དེའང་གཞིའི་རིག་པ་རང་ངོ་མ་ཤེས་པས་དྲན༵་མེད༵་རང་ལ་གཞན་དུ་འཁྲུལ་བའི་རྨོངས་པ་རྩ་བ་སེམས་ཀྱི་མ་རིག་པ་དང་། སྣང་ཡུལ་གྱི་ངོ་བོ་རང་མཚན་མེད་པ་མ་ཤེས་པས་བཏང༵་སྙོམས༵་ཀྱི་རྨོངས་པ་འཁྲུལ་བ་ཡུལ་གྱི་མ་རིག་པ་གཞི་སྣང་གི་རྐྱེན་ལས་འཁྲུལ་བ་ཐོ་ཡོར་མིར་འཁྲུལ་བ་ལྟ་བུའི་ཤེས་པ་ཡེ༵ངས་པའི་རྨོངས་པ༵་འཁྲུལ་གཞི་གཞིའི་མ་རིག་པ་དང༵་རིག་པའི་ངོ་བོ་ལ་བདག་མེད་བཞིན་དུ་དེར་འཐིབ༵ས་ཏེ། རྣམ་པ་བདག་ཏུ་རྨོངས་པ་འཛིན་པ་རྟོག་པའི་མ་རིག་པ་དང༵་། ལམ་མིན་ལ་ལམ་དུ་འཁྲུལ་བའི་རྨུག༵ས་པ། གཉེན་པོ་དུག་ཏུ་སོང་ནས་གྲོལ་དུ་མི་སྟེར་བ་བཅོས་མ་ལམ་གྱི་མ་རིག་པ་དང༵་། རང་བཞིན་འོད་གསལ་བའི་དོན་བརྗེད༵་དེ་མ་ཤེས་པ༵་མི་ཤེས་རྨོངས་པའི་མ་རིག་པ་དང༵་། དེ་ལྟ་བུའི་མ་རིག་པ་དང་དེའི་ཆར་གཏོགས་པའི་དབང་ཤེས་དང་ཡིད་ཤེས་རགས་པ་ནང་དུ་སྡུད་པས་བརྒྱལ༵་སེམས་གཉིད་འཐུག་གི་སེམས་དང༵་། ཆོས་ལ་འཇུག་ཏུ་མི་སྟེར་བའི་སྦྱོར་བ་མེད་པའི་ལེ་ལོའམ་ཕྱི་བཤོལ་གྱི་ལེ༵་ལོ༵་སྟེ། དེ་ལྟ་བུའི་ཆོས་དང་ཆོས་མིན་གྱི་གནས་ཚུལ་ལ་རྨོངས་པའི་གཏི༵་མུག༵་དང༵་། དེས་དྲངས་པའི་ལས་ཉོན་རྣམས་ཀྱི་འབྲས༵་བུ༵་གཞན་སྟོབས་ཀྱི་མགོན་སྐྱབས༵་དང་བྲལ་ཞིང་རང་སྟོབས་ཀྱིས་ཐར་དུས་མེད༵་པའི་འཁོར་བའི་སྡུག་བསྔལ་སྤྱི་དང་བྱེ་བྲག་ལོག་པར་ལྟུང་བའི་བྱོལ༵་སོང༵་དུད་འགྲོའི་གནས་སུ་བླུན་རྨོངས་བཀོལ་སྤྱོད་བཀྲེས་སྐོམ་ཚ་གྲང་སོགས་སྡུག་བསྔལ་དུ་མར་སྤྱོད་དེ་དུད་འགྲོའི་སྐྱེ་གནས་ནས་དུད་འགྲོར་སྐྱེས་པ་དང་། དེ་ནས་ཀྱང་དམྱལ་བ་ཡི་དྭགས་སོགས་ངན་སོང་གི་གནས་རྣམས་སུ་བརྒྱུད་དེ་འཁྱམ༵ས་པར་འགྱུར་རོ། །དེ་ལྟར་ན་སངས༵་རྒྱས༵་ཀུན་ཏུ་བཟང་པོ་ང༵་ཡི༵་དགོངས་པའི་མཐར་ཐུགསྨོན༵་བྱའི་དགོས་གནད། ལམ༵་གྱི་སྐྱེལ་སོ་འདིའི་མཐུ་བྱིན་གྱིས༵་སེམས་ཅན་རྣམས་ཀྱི་ཤེས་རྒྱུད་ལ་བྲལ་མ་མྱོང་པའི་ཉེས་ཚོགས་འཁྲུལ་འཁོར་གྱི་ཕུང་པོའི་རྩ་བ་གཏི༵་མུག༵་བྱིང༵་ཞིང་འཐིམ་པའི༵་རྨོངས་པའི་མུན༵་པ་མངོན་གྱུར་དུ་སྐྱེས་པ༵་དེའི་གནས་ལུགས་རང་བྱུང་རིག་པའི་ཡེ་ཤེས་ཀྱི་དབྱིངས་ལ༵༵། ཐུགས་རྗེའི་རིག་པ་རྩོལ་མེད་རང་བཞག་གི་དྲན༵་པ༵་མ་བཅོས་རང་སར་གསལ༵་བའི༵་ཤེས་རབ་ཀྱི་གདང༵ས་མངོན་སུམ་རྗེན་པར་ཤར༵་ནས༵་སྤྲོས་མཚན་ལས་འདས་པའི་སྤྲོས་བྲལ་རྟོག༵་མེ༵ད་ཀ་དག་ཆོས་དབྱིངས་ཡེ༵་ཤེས༵་མངོན་དུ་གྱུར་ནས་ཐོབ༵་པར༵་ཤོག༵་ཅེས་པའོ། །གསུམ་པ་དྲི་བྲལ་འབྲས་བུའི་ཡོན་ཏན་ཇི་བཞིན་མངོན་དུ་བྱ་ཚུལ་བསྟན་པ་ནི། ཁམས་གསུམ་སེམས་ཅན་ཐམས་ཅད་ཀུན། །སོགས་ཤོ་ལོ་ཀ་གཉིས་དང་རྐང་པ་གཉིས་ཀྱིས་བསྟན་ཏེ། གཞི་ཀ་དག་སྤྲོས་བྲལ་ནང་གསལ་དབྱིངས་ཀྱི་ཡོན་ཏན་རྒྱ་མཚོའི་བདག་ཉིད་ཅན་དེ་དང་། མཐར་ཕྱིན་འབྲས་བུ་དྲི་བྲལ་གྱི་དབྱིངས་ཆེན་ཕྱི་གསལ་སངས་རྒྱས་ཀྱི་ཡོན་ཏན་བསམ་མི་ཁྱབ་པའི་རང་བཞིན་ཅན་གཉིས་སྟོང་པ་སྤྲོས་བྲལ་གྱི་ཡེ་ཤེས་ཡོན་ཏན་ཐམས་ཅད་ཀྱི་བདག་ཉིད་དུ་བཞུགས་པ་རང་གི་ངོ་བོ་ལ་འཁྲུལ་གྲོལ་གང་དུ་ཡང་བྲི་གང་མེད་པར་འཁྲུལ་བྲལ་དག་པའི་ཡོན་ཏན་ཉག་གཅིག་གི་བདག་ཉིད་ཡིན་པར་མཉམ་པས་ན། ཁམ༵ས་གསུམ༵་མ་དག་འཁྲུལ་བའི་སེམ༵ས་ཅན༵་དམན་པ་ཐམས༵་ཅད༵་ཀུན༵་གྱི། ཐོག་མའི་ཀ་དག་འཁོར་འདས་ཀྱི་ཆོས་ཀུན༵་གྱི་སྤྱི་གཞི༵་དེ་རང་གི་ངོ་བོའི་ཆ་ནས་འགྱུར་མེད་ལྷུན་གྲུབ་ཀྱི་རང་བཞིན་ལས་འབྲས་བུ་སང༵ས་རྒྱས༵་ཀུན་ཏུ་བཟང་པོ་ང༵་ཡི་ཡོན་ཏན་གྱི་ཆོས་རྣམས་དང༵་སྐལ་བ་མཉ༵མ་པར་བཞུགས་པའོ། །འོན་ཀྱང་འཁྲུལ་བས་དབང་མེད་དུ་བྱས་པའི་སེམས་ཅན་རྣམས་ལ། དྲན༵་མེད༵་རྨོངས་པའི་དྲི་མ་དང་བཅས་པས་འཁྲུལ༵་པ་དང་གྲོལ་བའི༵་སྤྱི་གཞི༵་རུ༵་སོང༵་བ་ལས་རང་གི་ཡོན་ཏན་གྱི་ཆོས་ལ་དབང་བསྒྱུར་བའི་སྐལ་བ་མེད་པར་འཁྲུལ་བའི་རང་དུས་ད༵་ལྟའི༵་སྐབས་འདིར་ཐོག་མེད་ནས་བསམ་སྦྱོར་ཕྱིན་ཅི་ལོག་གི་དབང་གིས་སྙིང་པོའི་དོན༵་དང་དགོས་པའི་གཙོ་བོ་གང་ཡང་མེད༵་པར་སྡུག་བསྔལ་འབའ་ཞིག་གི་རྒྱུ་འབྲས་ཀྱི་ལས༵་ལ༵་ལོངས་སྤྱོད༵་དེ་རྒྱུ་དུག་ལྔས་བསླང་བའི་འཁོར་བའི་གནས་དྲུག་ཏུ་འཕེན་པའི་ལས༵་དྲུག༵་གིས་འཕང་འབྲས་སྤྱི་དང་བྱེ་བྲག་གི་སྡུག་བསྔལ་གྱི་འཁྲུལ་འཁོར། རྨི༵་ལམ༵་རྫུན་རིས་ཀྱི་འཁྲུལ༵་བའི་སྣང་བ་དང་འདྲ་བ༵་འདི་བྱུང༵་བའོ། །ནམ་ཞིག་ཟག་མེད་རང་ངོ་ཤེས་པའི་དགེ་ཚོགས་ཀྱི་མཐུས་གཞི་དྲི་བྲལ་དུ་སོང་བ་དང་མཉམ་དུ་མཐར་ཕྱིན་འབྲས་བུའི་ཡོན་ཏན་རྒྱ་མཚོའི་བདག་ཉིད་དུ་མངོན་དུ་གྱུར་པ་ལ་ཀུན་ཏུ་བཟང་པོ་ང༵་ཉིད་ཅེས་བྱའོ། །དེ་ལྟར་ཀ་དག་ཡེ་གྲོལ་གྱི་ཡེ་ཤེས་གློ་བུར་འཁྲུལ་རྨོངས་ཀྱི་དྲི་མ་དང་བྲལ་བ་དེ་ནི༵་དག་པ་གཉིས་ལྡན་གྱི་སངས༵་རྒྱས༵་སྐུ་གསུམ་ཡོན་ཏན་ཕྲིན་ལས་རྒྱ་མཚོའི་བདག་ཉིད་ཅན་དུ་མཐར་ཕྱིན་པའི་ཡོན་ཏན་གྱི་ཆོས་ལ་དབང་བསྒྱུར་ཐོབ་པར་བཞུགས་པ་ནི་བསྐལ་པ་གྲངས་མེད་པའི་ཆེས་གྲངས་མེད་པ་ཉིད་ཀྱི་གོང་རོལ་ནས་ཀྱང་མངོན་དུ་བྱས་ནས་ཀུན་ཏུ་བཟང་པོའི་ཡ་མཐའ་ཐུག་པ་མེད་པས་ཐོག༵་མེད༵་ཅེས་བྱའོ། །དེ་ལོངས་སྐུ་དང་སྤྲུལ་སྐུའི་དུས་ལས་ཐོག་མ་ཆོས་སྐུའི་དུས་ཡིན། སླར་ཡང་འཁོར་བ་ཇི་སྲིད་གནས་ཀྱི་བར་དུ་འགྲོ༵་དྲུག༵་གི་སེམས་ཅན་མཐའ་མེད་པ་རྣམས་འདུལ་པའི་སླད་དུ་དག་མ་དག་གི་སྤྲུལ༵་པའི་མཛད་པ་སྣ་ཚོགས་སྟོན་པ༵་ནི་ནམ་མཁའ་དང་མཉམ་པ་ཁོ་ནའོ། །དེ་བས༵་ན་མཐའ་མེད་པའི་སེམས་ཅན་རྣམས་འདུལ༵་བའི༵་ཕྱིར༵་དུ། སངས་རྒྱས་ཀུན༵་ཏུ༵་བཟང༵་པོའི༵་ཐུགས་བསྐྱེད་དགོངས་སྨོན༵་ཐམས་ཅད་ཀྱི་སྙིང་པོ་འོད་གསལ་རྫོགས་པ་ཆེན་པོའི་ལམ༵་མཆོག་འདིའི་མཐུ་བྱིན་གྱིས༵། མཁའ་དང་མཉམ་པའི་སེམས༵་ཅན༵་སྐྱེ་བོའི་ཚོགས་ཐམས༵་ཅད༵་གཅིག་ཀྱང་མ༵་ལུས༵་པར༵་རང་གནས་ཀྱི་ཡེ་ཤེས་མངོན་དུ་བྱས་ཏེ། དོན་གྱི་འོག་མིན་ཆོས༵་ཀྱི༵་དབྱིང༵ས་ཀྱི་ཕོ་བྲང་དང་རང་སྣང་འོག་མིན་ལྷུན་གྲུབ་སྟུག་པོ་བཀོད་པའི་ཞིང་ཁམས་རྣམས་སུ༵་སངས༵་རྒྱས༵་ཏེ་སྟོབས་བཅུའི་ཡོན་ཏན་གྱི་ཕུང་པོ་ལ་དབང་བསྒྱུར་ཐོབ་པར་ཤོག༵་ཅེས་པའོ། །རྩ་བའི་ས་བཅད་གསུམ་པ། སྨོན་ལམ་གྱི་གཞུང་ཐོས་པ་དང་བཀླག་པའི་ཕན་ཡོན་ལ། རྫོགས་ཆེན་གྱི་ལམ་ལ་བརྟན་པ་ཐོབ་པའི་རྣལ་འབྱོར་པས་བསམ་པས་ཇི་ལྟར་སྨོན་པ་དང་སྦྱོར་བ་ཚིག་ཉན་ཀློག་བྱས་པའི་ཕན་ཡོན་དངོས་དང་། དུས་གནད་བསྟན་པ་གཉིས་ལས། དང་པོ་ནི། ཨེ་མ་ཧོ། །ཕྱིན་ཆད་རྣལ་འབྱོར་སྟོབས་ཆེན་གྱིས། །སོགས་ཚིག་རྐང་ལྔས་བསྟན་ཏེ་ཨེ༵་མ༵་ཧོ༵་ཞེས་པ་འཆད་འགྱུར་གྱི་ཕན་ཡོན་ལ་ངོ་མཚར་བའི་ཚིག་ཏུ་བྱས་པའོ། །དུས་སྙིགས་ཕྱི་མའི་དུས་སུ་འབྱུང་བའི་ཕྱིན༵་ཆད་༵སྐལ་དམན་གྱི་དོན་དུ་ལམ་འདིའི་རྣལ༵་འབྱོར༵་གྱི་ཉམས་ལེན་ལ་བརྟན་པའི་སྟོབས༵་ཕུལ་བྱུང་ཐོབ་པའི་རྟོགས་པ་ཆེན༵་པོའི་རྣལ་འབྱོར་པས་སེམས་ཅན་ལ་སྨན་པའི་ཐུགས་འདུན་གྱིས༵། འཁྲུལ་མེད་རང་བྱུང་གི་རིག་པའི་རང་གསལ་གྱི་ཧུར་ཆ་བཏོན་ནས། དུས་གསུམ་རྒྱལ་དང་སྲས་ཀྱིས་ཕན་ཡོན་བསྐལ་པར་བརྗོད་ཀྱང་གཏུགས་པ་མ་མཆིས་པའི་གཞི་ལམ་འབྲས་གསུམ་གྱི་སྨོན༵་ལམ༵་གྱི་གཞུང་ཡོན་ཏན་སྟོབ༵ས་ཆེ༵ན་གྱི་རང་བཞིན་ཅན་འདི༵་བརྗོད་དེ་སྨོན་ལམ་འདི་བཞིན་བཏབ༵་པར་བྱས་པ༵་ཡི༵ས། སྨོན་ལམ་སྒྲོག་པའི་ཚིག་འདི༵་རྣ་བས་ཐོས༵་པ་ཙམ་གྱིས་ཀྱང་། དེ་ཐོས་པའི་སེམས༵་ཅན༵་ཐམ༵ས་ཅད༵་ཀུན༵། སྐྱེ་བའི་ཕྲེང་བ་རིང་པོར་བརྒྱུད་པ་ལ་མི་ལྟོས་པར། སྐྱེ༵་བའི༵་ཕྲེང་བའི་རིམ་པ་གསུམ༵་ཙམ་བརྒྱུད་ནས༵་མངོ༵ན་པར་སང༵ས་རྒྱས༵་པར་གསུངས་ན། དེ་ལས་གཞན་འདི་བཞིན་ཉམས་སུ་བླངས་ཏེ་སྒོམ་སྒྲུབ་བྱས་པ་ལ་ཕན་ཡོན་རྒྱ་ཆེར་འབྱུང་བ་སྨོས་མ་དགོས་པའོ། །གཉིས་པ་ནི། གནས་སྐབས་འཇིག་རྟེན་དུ་དུས་གནད་ལེགས་ཉེས་ཀྱི་ལྟས་སུ་ཤར་བའི་ཉི༵་ཟླ༵་གཟའ༵་ཡིས༵་ཟིན༵་པའི༵་དུས་འབྱུང་བའམ༵། རི་དང་བར་སྣང་ལས་སྒྲ༵་ཆེན་ལྡིར་བའི་ཚེ་དང༵་། ས༵་གཡོ༵ས་འབྱུང༵་བའི༵་དུས་སམ༵། ལྷོ་བྱང་དུ་ཉི༵་མ༵་ལྡོག༵་པར་འགྱུར༵་བ་དང་། སྔ་ཕྱི་ལོ༵་འཕོ༵་བའི་དུས༵་རྣམས་སུ། སྨོན་ལམ་འདེབས་པ་པོ་རང༵་ཉིད༵་ཀུན༵་ཏུ༵་བཟང༵་པོར༵་བསྐྱེད༵་ཅིང་གསལ་བཞིན། ཡུལ་སྐྱེ་བོའི་ཚོགས་དུ་མ་འདུས་པའི་ཕྱོགས་ཀྱི་སྐྱེ་བོ་ཀུན༵་གྱིས༵་ཐོས༵་བཞིན་པར༵། སྨོན་ལམ་འདི༵་བརྗོད༵་ན༵། དུས་དང་བསམ་སྦྱོར་རྣམ་དག་ནང་འདོམས་པ་ལས། ཁམས༵་གསུམ༵་གྱི་འགྲོ་བའི་སྐྱེ་བོ་སེམ༵ས་ཅན༵་ཐམས༵་ཅད༵་ལ༵་དངོས་བརྒྱུད་ཅི་རིགས་པར། རྣལ༵་འབྱོར༵་དེ༵་ཡི༵་ཐུགས་བསྐྱེད་རྣམ་པར་དག་པ་དང་། སྨོན༵་ལམ༵་མཐུ་བཙན་པའི་སྟོབས་ཀྱིས༵། གནས་སྐབས་འཁོར་བ་རགས་པའི་སྡུག༵་བསྔལ༵་རྒྱུ་བཅས་ཀྱི་གཉེན་པོ་རང་སྐལ་གྱི་དབང་བོ་དང་འཚམས་པའི་ལམ་རིམ་བཞིན་སྐྱེས་ཏེ། སྡུག་བསྔལ་རིམ༵་གྱིས༵་བྲལ༵་ནས༵་ཀྱང༵་། མཐར༵་ཐུག༵་ལམ་ཐམས་ཅད་ཀྱི་མཐར་ཐུག་གི་ཐེག་པ་འདི་ནས་ཀུན་གཞི་ཆ་བཅས་ལས་གྲོལ་བའི་རྣམ་པ་ཐམས་ཅད་མཁྱེན་པ་སངས༵་རྒྱས༵་ཀྱི་གོ་འཕང་རིན་པོ་ཆེ་ཐོབ༵་པར༵་འགྱུར་བར་བསྟན་པའོ། །དེ་ལྟ་བུའི་ཕན་ཡོན་ཇི་སྐད་བཤད་པ་དེ་རྣམས་ཀྱང་། ཚུལ་བཞིན་གེགས་མེད་དུ་སེམས་ཅན་ལ་འབྱོར་ནུས་པར་ཡང་ཤོག༵་ཅེས་པའོ། །། །སླར་སྨྲས་པ། ཀུན་བཟང་དགོངས་སྨོན་ལམ་བཟང་དགའ་སྟོན་ཆེར། །རོལ་པའི་ཟབ་གཏེར་ས་མཆོག་དགའ་ཚལ་འདིར། །འཇུག་པའི་ལེགས་བཤད་ལམ་སྲང་ལུང་རིགས་ཀྱི། །གེ་སར་འབུམ་གྱིས་འཁྱུད་པ་འདི་ཀོ་རྨད། །འོན་ཀྱང་མ་རྟོགས་དྲི་མས་སྦགས་རྣམས་ཀྱིས། །གསུང་རབ་ཟབ་མོའི་དེ་ཉིད་ཤོད་དཀའི་ཕྱིར། །འཁྲུལ་ནོངས་ཉེས་རྣམས་མཁྱེན་སྤྱན་ལྡན་ལ་འཆགས། །ལེགས་ཆ་གང་ལགས་དམ་པའི་མགོན་དེའི་དྲིན། །ཆོས་འདིར་འབད་པའི་བསོད་ནམས་འོད་སྣང་གིས། །སྲིད་པའི་ཉེས་རྒུད་འཁྲུལ་པའི་མུན་སྟུག་ཚོགས། །ནང་དབྱིངས་ཀ་དག་སྟོང་པའི་མཁར་དེངས་ཏེ། །ལྷུན་གྲུབ་ཡོན་ཏན་འོད་སྟོང་ཆེར་འབར་ཤོག། བདག་ཀྱང་སྲས་བཅས་རྒྱལ་བའི་མཐུ་བྱིན་ལས། །ཡང་གསང་བླ་མེད་ལམ་གྱི་བྱེད་པ་འདིས། །སྙིགས་ཕུང་དྭངས་མའི་རྡོ་རྗེའི་སྐུར་སྨིན་ཏེ། །སྲིད་གནས་ཇི་བཞིན་འགྲོ་བའི་དཔལ་གྱུར་ཤོག། ཅེས་བྱང་གཏེར་དགོངས་པ་ཟང་ཐལ་གྱི་རྒྱུད་ཆེན་ལས་བྱུང་བའི་ཀུན་བཟང་སྨོན་ལམ་གྱི་རྣམ་བཤད། ཀུན་བཟང་ཉེ་ལམ་འོད་སྣང་གསལ་བའི་སྒྲོན་མ་ཞེས་པ་འདིའང་། བླ་མེད་ཨ་ཏི་ཡོ་གའི་གསང་ལམ་ནས་མཐར་ཕྱིན་རིག་འཛིན་གྱི་སར་གཤེགས་པའི་རྗེ་བཙུན་བླ་མ་དམ་པ་རྡོ་གྲུབ་དབང་ཐམས་ཅད་མཁྱེན་པ་མཚན་བརྗོད་པར་དཀའ་ཡང་དོན་གྱི་སླད་དུ་མཚན་ནས་སྨོས་ན༧འཇིགས་མེད་བསྟན་པའི་ཉི་མ་དང་གཏེར་སྟོན་རིན་པོ་ཆེ་གསང་འཛིན་མགོན་པོ་དབང་རྒྱལ་སོགས་རིས་མེད་ཀྱི་དམ་པ་དུ་མའི་བཀའ་དྲིན་གྱིས་འཚོ་བའི་སྤྲང་སྨྱོན་སྤྲུལ་མིང་པ་ཚུལ་ཁྲིམས་བཟང་པོར་འབོད་པས་ཁྲོ་བོ་ཞེས་པ་ཤིང་གླང་ལོའི་ཆུ་ཤེལ་དབང་པོ་མགོའི་ཉ་བའི་རྒྱལ་བའི་ཚེས་ལ། ལྷ་བྲག་བླ་མ་ཕྲིན་ལས་མཐུ་སྟོབས་ལགས་ཀྱི་བཞེད་སྐོང་དང་། ཉེ་གནས་རྡོ་རྗེ་རྒྱལ་མཚན་གྱིས་ཀྱང་བསྐུལ་བའི་མཚམས་སྦྱར་བ་ལ་བརྟེན་ཏེ། གུ་རུ་པདྨའི་ཟབ་གཏེར་རྒྱ་མཚོའི་ཉིང་བཅུད་བོད་རྗེ་སྐྱོབ་པའི་སྐྱབས་གཅིགབྱང་གཏེར་ཞེས་ཡོངས་སུ་གྲགས་པ་གང་དེའི་གཏེར་གནས་དཔལ་བསམ་ཡས་ཀྱི་བྱང་ཕྱོགས། གཉན་ཡུལ་ཟང་ཟང་གི་དབུས། ཟང་ཟང་ལྷ་བྲག་བྲག་རི་དུག་སྦྲུལ་སྤུངས་འདྲ་འམ། བྲག་རི་དཀར་པོ་ལྷའི་མཆོད་རྟེན་འདྲ་བའི་ཤར་དུག་སྦྲུལ་མང་པོས་ལྷ་མཆོད་པ་འདྲ་པའི་མགུལ་ངོས། གསུང་རྡོ་རྗེ་པདྨ་སམ་བྷ་ཝའི་རྡོ་རྗེ་གསུམ་གྱི་བྱིན་རླབས་ཀྱིས། མཚན་རྟགས་ཡ་མཚན་དང་འཇིགས་ཟིལ་ཆེ་བ་དུ་མ་རང་བྱུང་དུ་བཀྲ་བའི་གུ་རུའི་སྒྲུབ་ཕུག་བདུད་འདུལ་